
PARLAMENTUL REPUBLICII MOLDOVA

pentru acceptarea  Amendamentului la Convenţia privind

comerţul internaţional cu specii sălbatice de faună şi floră

pe cale de dispariţie (CITES) 
--------------------------------------------------------------------------

Parlamentul adoptă prezenta lege organică.


Art.1. – Republica Moldova acceptă Amendamentul la Convenţia privind comerţul internaţional cu specii sălbatice de faună şi floră pe cale de dispariţie (CITES), adoptat la Gaborone, Botswana, la 30 aprilie 1983.


Art.2. – Guvernul va întreprinde măsurile necesare pentru realizarea prevederilor Amendamentului nominalizat.


Art.3. – Ministerul Afacerilor Externe şi Integrării Europene va asigura remiterea Instrumentului de acceptare depozitarului.


Preşedintele Parlamentului
 

Amendament la Convenţia privind comerţul internaţional cu specii sălbatice de faună şi floră pe cale de dispariţie, adoptată la Washington la 3 martie 1973, adoptat la cea de-a patra Conferinţă a Părţilor, la Gaborone, la 30 aprilie 1983
La Articolul XXI după cuvântul “Guvernul Depozitar”, se introduc următoarele cinci paragrafe:

1. Prezenta Convenţie va fi deschisă pentru aderare organizaţiilor de integrare economică regională constituite din state suverane care au competenţe în ceea ce priveşte negocierea, încheierea şi aplicarea de acorduri internaţionale în domenii care le-au fost transferate lor de către Statele Membre, în conformitate cu prevederile Convenţiei.

2. Prin instrumentele lor de aderare aceste organizaţii vor declara sfera lor de competenţă cu privire la respectarea problematicii guvernate de Convenţiei. De asemenea, aceste organizaţii vor informa Guvernul Depozitar referitor la orice modificare substanţială în sfera lor de competenţă. Notificările realizate de organizaţiile de integrare economică regională, în ceea ce priveşte competenţele cu privire la problemele guvernate de această Convenţie şi modificările ulterioare, vor fi distribuite Părţilor de către Guvernul Depozitar.

3. Organizaţiile de integrare economică regională, pentru probleme din sfera lor de competenţă, îşi vor exercita drepturile şi îşi vor îndeplini obligaţiile pe care această Convenţie le atribuie Statelor lor Membre. În aceste cazuri Statele Membre ale unor astfel de organizaţii nu vor fi îndreptăţite să exercite asemenea drepturi în mod individual.

4. Organizaţiile de integrare economică regională îşi vor exercita, în sfera competenţei lor, dreptul la vot cu un număr de voturi egal cu al Statelor lor Membre care sunt parte la Convenţie. Aceste organizaţii nu îşi vor exercita dreptul de vot dacă Statele lor Membre îşi exercită dreptul lor de vot, şi vice versa.

5. Orice referire la “Parte” în sensul folosit în Articolul 1(h) al acestei Convenţii, la “Stat”/”State” sau la “Stat Parte”/”State Părţi” la Convenţie vor fi interpretate ca incluzând o referire la orice organizaţie de integrare economică regională având competenţe în negocieri, emiterea de rezoluţii şi aplicări ale acordurilor internaţionale în problemele acoperite de această Convenţie.
ARGUMENTAREA
necesităţii  acceptării Amendamentului la Convenţia privind comerţul 

internaţional cu specii sălbatice de faună şi floră pe cale de dispariţie

(CITES), adoptat la Gaborone, Botswana,  la 30 aprilie 1983

1. Informaţii generale


Importanţa reglementării activităţilor privind  comerţul cu resurse naturale de floră şi faună sălbatică a fost confirmată la nivel mondial prin Convenţia privind comerţul internaţional cu specii sălbatice de faună şi floră pe cale de dispariţie (CITES), adoptată la Washington la 3 martie 1973.


Obiectivul principal al Convenţiei CITES  este protecţia speciilor de faună şi floră sălbatică împotriva exploatării excesive, inclusiv de la activităţile de comerţ internaţional, prin  stabilirea unui sistem unic de permise/certificate pentru export/import/reexport,  prin care comerţul poate să se desfăşoare numai dacă nu pune în pericol supravieţuirea speciilor, fiind interzis pentru  speciile cu risc de dispariţie.      


Republica Moldova a aderat la CITES prin Legea nr.1246-XIV de la 28 septembrie 2000 pentru aderarea la Convenţia privind comerţul internaţional cu specii sălbatice de floră şi faună  pe cale de dispariţie (CITES). Convenţia   a    întrat   în   vigoare   pentru   Republica Moldova  la  27 iunie 2001.


Convenţia CITES este strâns legată de alte Convenţii în domeniul conservării diversităţii biologice, iar implementarea acestora este deosebit de importantă pentru atingerea Obiectivelor de Dezvoltare ale Mileniului, stabilite la Summit-ul de la New York (2000), şi ţintelor stabilite în cadrul Planului de Acţiune asupra Dezvoltării Durabile, elaborat la Summit-ul de la Johannesburg (2002), pentru reducerea semnificativă a ratei de pierdere a biodiversităţii până în anul 2010. Prin puterea mecanismului de reglementare a comerţului internaţional, CITES este unul dintre cele mai importante instrumente legale de protecţie şi conservare a speciilor de floră şi faună sălbatică.


În scopul aplicării prevederilor Convenţiei CITES a fost adoptat un set de acte legislative şi normative, inclusiv: 

· Legea nr. 461-XV din 20.10.03 cu privire la modificarea şi completarea Legii regnului animal 

· Legea nr.325-XVI  din  15.12.2005 cu privire la Cartea Roşie a Republicii Moldova  

· HGRM nr. 1107 din 11.09.2003 “Despre aprobarea Regulamentului cu privire la înfiinţarea, înregistrarea, completarea, păstrarea, exportul şi importul colecţiilor de animale şi plante din flora şi fauna sălbatică”

· Procedura de autorizare a activităţilor de export şi import a plantelor şi animalelor din flora şi fauna sălbatică, a părţilor şi derivatelor acestora, precum şi a importului/exportului sau reexportului speciilor de floră şi faună reglementate de Convenţia privind comerţul internaţional cu specii sălbatice de faună şi floră pe cale de dispariţie - CITES (Monitorul Oficial al Republicii Moldova, 2002, nr. 96-99, art. 221)

· Legea regnului vegetal   nr.  239-XVI din  08.11.2007

Proiectului legii pentru acceptarea Amendamentului la Convenţia privind comerţul internaţional cu specii sălbatice de faună şi floră pe cale de dispariţie (CITES), adoptat la Gaborone, Botswana, la 30 aprilie 1983, este elaborat în scopul asigurării dezvoltării bunelor relaţii ale Republicii Moldova  cu Uniunea Europeană şi  implementării prevederilor Convenţiei CITES.


2.  Aspectul politic


Convenţia CITES este unul dintre cele mai importante instrumente legale de protecţie şi conservare a speciilor de faună şi floră sălbatică la nivel internaţional.


Întrucît  la data semnării Convenţiei CITES (Washington,1973), aceasta prevedea că numai statele deţineau dreptul de a  fi parte la  tratat,  prin Amendamentul de la Gaborone, în art. XXI a Convenţiei a fost inclusă  o prevedere prin care s-a stabilit că Convenţia este deschisă pentru acceptare şi organizaţiilor de integrare economică regională, constituite din state suverane, care au obţinut competenţa în ceea ce priveşte negocierea, încheierea şi aplicarea de acorduri internaţionale în domeniu. Esenţa  Amendamentului constă în faptul că, odată cu întrarea lui în vigoare, va fi admisă participarea  organizaţiilor regionale de integrare economică la CITES în calitate de membre cu drepturi depline.


Modificarea adusă Convenţiei CITES, prin intrarea în vigoare a Amendamentului de la Gaborone,  reprezintă alinierea la o practică care va permite Uniunii Europene să participe, prin aderare la acest tratat internaţional, în calitate de organizaţie de integrare economică regională.


Secretariatul CITES şi Conferinţele Părţilor au solicitat statelor, care sînt parte la Convenţie, acceptarea  Amendamentului Gaborone, iar Comisia Europeană  (căreia îi revin competenţele pentru reglementarea comerţului cu specii sălbatice), a solicitat  acceptarea acestuia de către Republica Moldova. 

3. Aspectul  de ordin normativ


Acceptarea Amendamentului la Convenţia CITES  nu  necesită elaborarea de către Republica Moldova  a noi reglementări juridice. 


 Totodată, întrarea în vigoare a Amendamentului de la Gaborone, va permite întărirea bazei legislative a Uniunii Europene şi a poziţiei acesteia pe piaţa externă de reglementare a comerţului cu specii sălbatice de floră şi faună.


4.      Aspectul economico-financiar


Adoptarea Amendamentului nu are impact negativ asupra economiei statului. 


Totodată, intrarea în vigoare al Amendamentului va facilita legăturile agenţilor economici din Republica Moldova cu cei din spaţiul  European, va implica o procedură mai simplificată de autorizare a agenţilor economici, care creează condiţii pentru creşterea şi înmulţirea animalelor şi plantelor  sălbatice în condiţii artificiale. 


Acceptarea Amendamentului va permite Republicii Moldova  de a obţine suport metodologic şi tehnico-material din partea Comisiei Europene  pentru reglementarea  procedurilor ecologice şi vamale în scopul implementării Convenţiei CITES. 

De asemenea, acceptarea Amendamentului de la Gaborone  nu implică pentru ţară nici un fel de  obligaţii financiare suplimentare.  

5. Aspectul organizatoric


Adoptarea Amendamentului de la Gaborone  nu impune crearea de noi instituţii sau subdiviziuni în cadrul  instituţiilor existente.

Proiectul legii a fost avizat pozitiv  de către ministerele de resort.

Având în vedere cele expuse mai sus,  recomandările Comisiei Europene în sensul acceptării acestui amendament şi pornind de la relaţiile speciale ale Republicii Moldova cu Uniunea Europeană, acceptarea Amendamentului de la Gaborone va fi făcută  în spiritul dezvoltării unei mai bune colaborări şi a unui parteneriat reciproc avantajos, contribuind la participarea Uniunii Europene la Convenţia CITES în calitate de membru cu drepturi depline.  

